Document ID: 32010D0051

РЕШЕНИЕ НА ГЕНЕРАЛНИТЕ СЕКРЕТАРИ НА ЕВРОПЕЙСКИЯ ПАРЛАМЕНТ, НА СЪВЕТА, НА КОМИСИЯТА, НА СЕКРЕТАРЯ НА СЪДА, НА ГЕНЕРАЛНИТЕ СЕКРЕТАРИ НА СМЕТНАТА ПАЛАТА, НА ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ, НА КОМИТЕТА НА РЕГИОНИТЕ И НА ЕВРОПЕЙСКИЯ ОМБУДСМАН
от 19 януари 2010 година
за изменение на Решение 2002/621/ЕО относно организацията и функционирането на Службата за подбор на персонал на Европейските общности
(2010/51/ЕС)
ГЕНЕРАЛНИТЕ СЕКРЕТАРИ НА ЕВРОПЕЙСКИЯ ПАРЛАМЕНТ, НА СЪВЕТА НА ЕВРОПЕЙСКИЯ СЪЮЗ, НА ЕВРОПЕЙСКАТА КОМИСИЯ, СЕКРЕТАРЯТ НА СЪДА НА ЕВРОПЕЙСКИЯ СЪЮЗ, ГЕНЕРАЛНИТЕ СЕКРЕТАРИ НА СМЕТНАТА ПАЛАТА, НА ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ, НА КОМИТЕТА НА РЕГИОНИТЕ И НА ЕВРОПЕЙСКИЯ ОМБУДСМАН,
като взеха предвид Правилника за служителите на Европейските общности и условията за работа на другите служители на Европейските общности, установени в Регламент (ЕИО, Евратом, ЕОВС) № 259/68 (1),
като взеха предвид Решение 2002/620/ЕО на Европейския парламент, на Съвета, на Комисията, на Съда на Европейските общности, на Сметната палата, на Икономическия и социален комитет, на Комитета на регионите и на Европейския омбудсман от 25 юли 2002 г. относно създаването на Служба за подбор на персонал на Европейските общности (2), и по-специално член 5 от него,
след консултация с Комитета по правилника,
като имат предвид, че:
(1)
В член 7 (назначаване на персонал) от решението относно организацията и функционирането на Службата, прието на 25 юли 2002 г., не се предвижда възможността да се прибягва към договорно наети служители съгласно член 3а, параграф 1, буква в) от условията за работа на другите служители на Европейските общности предвид факта, че последната разпоредба е приета след горепосоченото решение с Регламент (ЕО, Евратом) № 723/2004 на Съвета (3).
(2)
Опитът показа, че е уместно да се разрешава подновяването на договори за ангажиране на договорно наети служители за неопределен период, когато това е в интерес на службата, и по-специално когато поради продължителността и/или естеството на задачите на Службата подновяването на тези договори за неопределен период позволява на Службата да запази своя опитен персонал, който е в състояние да осигури приемственост и ефикасност при изпълнението на нейните задачи.
(3)
Назначаването на договорно наети служители ще се извършва в рамките, предвидени в член 3а, параграф 2 от Условията за работа на другите служители.
(4)
Назначаването на договорно наети служители ще се извършва в рамките на средствата, предвидени в годишния бюджет на Службата, след одобрението на управителния съвет на EPSO, в който са представени всички институции на Европейския съюз и, в качеството им на наблюдатели, представителят на Европейския надзорен орган по защита на данните и представители на персонала,
ПРИЕХА СЛЕДНОТО РЕШЕНИЕ:
Член 1
В член 7 от Решение 2002/621/ЕО на генералните секретари на Европейския парламент, на Съвета и на Комисията, на секретаря на Съда на Европейските общности, на генералните секретари на Сметната палата, на Икономическия и социален комитет и на Комитета на регионите и на представителя на Европейския омбудсман от 25 юли 2002 г. относно организацията и функционирането на Службата за подбор на персонал на Европейските общности (4) се създава параграф 4а:
„4а. За изпълнението на задачите под надзора на длъжностни лица или срочно наети служители, Службата ще може да назначава договорно наети служители съгласно член 3а, параграф 1, буква в) от Условията за работа на другите служители на Европейските общности. Назначаването на договорно наети служители ще се извършва в рамките, предвидени в годишния бюджет на Службата, въз основа на прогнозата за приходите и разходите, съгласно предварително решеното от управителния съвет на EPSO“.
Член 2
Дата на влизане в сила
Настоящото решение влиза в сила в деня на публикуването му в Официален вестник на Европейския съюз.

Labels: 10
9
15